Hlina, Alojz, poslanec NR SR (2015-05-13):
Vážený pán predsedajúci, vážené kolegyne, kolegovia, pán Radošovský sa tak zamyslel, prečo je nás tu tak málo, keď sa hovorí o poľnohospodárstve. A ja vám poviem, prečo je to tak. Ľudia si myslia, že zemiaky rastú v Tescu. To už asi aj niekto povedal. Ja to viem podľa nášho salaša, že ľudia sa chodia pozerať na kravu, deti sa chodia pozerať na kravu. Hlavné však je, že zemiaky v Tescu nerastú a krava sprevádza človeka dlhé roky. Krava sa potrebuje niekde pásť. Poväčšine sa pasie nie na betóne, ale na pôde. Čiže ono by tých dôvodov prečo je dôležité tomuto sa venovať, asi by sa našlo dosť. A preto ma mrzí, že naozaj tá debata je ďaleko od fundovanej debaty a je to také, by som povedal, planimetricky zvláštne. Ja som sa nikdy za experta nepovažoval. Nikdy som sa nevenoval pozemkovým špekuláciám. Sú experti, ktorí sa venujú pozemkovým špekuláciám. Čiže ja sa pokúsim povedať, čo ma hnevá a prečo to, čo budete deklarovať, že ak idete niekomu vykrútiť krk, vôbec asi, zdá sa, nebude pravdou. A po nejakom období sa tu stretneme znova, znova pri nejakom prípade, zase veci, ktorá ušla. Teraz sme tu aj kvôli tomu, že to ušlo. A to treba ľuďom povedať. A prípadne aj, tí moji verní, ktorí ma pozerajú a potom mi hovoria, že to pozerajú, tak ja vám poviem, že by ste neverili tomu, čo je v tejto krajine všetko možné. Táto krajina vydala 65 hektárov pôdy v Bratislave v zásade pri letisku. Tu už ja nechcem nájsť iný prípad, aby som sa niekoho nedotkol. Netreba pomaly žiadnu školu na to, vedieť, že 65 hektárov pôdy pri letisku v Bratislave má nejakú cenu. Asi by sme sa tiež mohli zhodnúť na tom. A problém je, že sa jednalo o čistú a jasnú hrubú špekuláciu. To, že sú v celom tom procese involvovaní ľudia, že ten pán bol akurát sused pána Fica, môže byť náhoda. Ja tiež za mojich susedov neručím. To je vec, ktorú v zásade neviete ovplyvniť, i keď určité čaro nechceného tam je. Tak teraz si predstavte tých 65 hektárov, 650-tisíc metrov štvorcových. Vy, čo sa tlačíte niekde na záhradke, niekde v tých satelitoch na nejakých 400 metroch štvorcových pozemočku, tak vedzte, že tam je to 650-tisíc metrov štvorcových. Keby niekto rozparceloval na minimálnu výmeru na rodinný dom 400 štvorcov, tak je to 1 600 stavebných parciel, ešte raz, 1 600 stavebných parciel. Tých 650-tisíc metrov štvorcových vyšpekuloval sused premiéra Roberta Fica. Celé to vymanipulovali. Ráno to ešte bol poľnohospodársky pozemok. Myslím, že tak to bolo a na obed sa mohlo stavať. Viete, čo môžete hovoriť tomu, čo seno žerie? Proste je to ohromný, obludný podvod. Robíte to stále. Robil to Mečiar, potom sa tu Fico zastrájal, že on to zastaví. A vidíte to, nieže to zastavil, ale je to jeho sused, hovoríme o 65 hektároch pôdy v Bratislave. Napojenie na diaľnicu D1, letisko, to je pozemok, ktorý spieva. A každý, kto trošku tomu rozumie, tak to povie. Ináč to poviem. Ak by nejakému človeku v tejto smutnej, mizernej krajine niekedy, ona nie je mizerná, je dobrá, len je riadená mizernými ľuďmi, ktorým naozaj nezáleží na ničom inom, len na tom, ako zarobiť nejaké peniaze, obludným spôsobom, trošku záležalo, tak by sa vybral do sveta a povedal by: „Máme rozvojové územie v Bratislave o rozlohe 65 hektárov. To je obrovská plocha. Je to napojené na všetko, na čo to napojené je. Môžete tam robiť ľahko, je tam územný plán, môžete tam robiť haly.“ Prosím vás, fabrika KIA je na 58 hektároch v Žiline. A viete, čo to bolo v predaji. Tu bol pozemok 65 hektárov, ku ktorému sa niekto dostal. Čo to mohlo byť? Keby išiel premiér Fico do Chicaga, do Hongkongu, do Pekingu, tam sa teraz bude najbližšie roky chodiť, a povedal by: „Prosím vás, máme 65 hektárov v Bratislave, môžete tam stavať, máme ľudí, máme neviem čo tam.“ Tak niekto tomu bude rozumieť z tých, ktorí tomu rozumejú. Vy tomu nerozumiete, ale sú ľudia, ktorí rozumejú tomu, že musíte niečo vytvoriť, aby ste to mohli rozdeliť. To nejde, donekonečna rozdeliť niečo, čo ste nevytvorili. Tak tí ľudia povedia: „Dobre, to je celkom zaujímavé.“ Bratislava je rozvojový región. A 65 hektárov v Bratislave do balíka je slušný vklad. Ten, kto príde a povie, že dá do balíka 65 hektárov rozvojového územia v Bratislave, tak nemusí sa hanbiť ísť do Chicaga, nemusí sa ísť hanbiť do najvyššieho mrakodrapu v Hongkongu a povedať: „Máme to, ponúkneme to.“ A mohol tu niekto prísť a mohlo takto už konečne niečo vzniknúť. Som sa ja napočúval, technologické centrum pri Čiernej Vode aké malo byť. Čo tam je? Nič tam nie je. Prosím vás, bez kúska hanby rozparcelujete, rozkradnete celú tú krajinu na cimpr-campr, na cimpr-campr. Na 65 hektároch tam mohlo robiť 10-tisíc ľudí, 10 tisíc ľudí tam ráno mohlo ísť do roboty, na tri zmeny mohli tam ísť robiť. Tam mohlo niečo byť. Čo tam budete mať, smeráci? Tam budete mať parkovisko platené? Ja som sám na to zvedavý. Keby to aspoň tak bolo, že údajne tam bude nejaký veľký predajca. Viete, to aj to je filozofické nastavenie. To je proste váš svet. To je svet týchto podvodníkov. To nie je svet o tom, že povieme, že ideme pomôcť v niečom tejto krajine. Proste o týchto 65 hektárov pripravil túto krajinu, lebo to už je nenávratne späť. Slovenská republika normálne ich mala na LV-čku. Teraz ich nemá. Príde pán Kažimír a povie, že nič sa nestalo, čisté bohatstvo štátu zostáva nezmenené, však to stále máme? Dokedy chcete týchto ľudí takto lakovať, vlastnila 65 hektárov pri Bratislave Slovenská republika niekedy, už ich nevlastní, hotovo, vymaľované (bodka)? Teraz na veľa, na veľa preto, lebo je to, samozrejme, čo čert nechcel, sused pána Fica, tak teraz znova zaznela veľká výzva do boja, ako už onehdy zaznela, pri Slavkove som to teda počul, že už to nedovolí, tak tu máme novely teda s tým, že už to nedovolíme. A teraz v čom je to moje určité podozrenie. Ja nechcem byť paranoikom. No možno mi to pani kolegyňa vysvetlí, alebo nevysvetlí, neviem, počkáme si na to a uvidíme. Ja poviem, čo si o tom myslím. Poviem, čo urobím pre to, aby som si tie tvrdenia verifikoval. Viete, keď už nemáte čo povedať, poviete slovo „uvidíme“. Takže ak teraz hovoríte, že chcete už tomuto zabrániť, že už sa na to nedá pozerať, tak naozaj sa už na takýto podvod nedá pozerať. Tak keď teraz hovoríte, že to už bude bloknuté, že sa to nemôže previesť na tretiu osobu, dobre, budiž, ja sa na rozdiel od kolegu v zásade stotožňujem s tým, že ak dostávam do náhrady poľnohospodársky pozemok, lebo som oň niekedy prišiel, tak mám poľnohospodársky pozemok, a nie pozemok, kde budem stavať halu. Mne vôbec nevadí tých päť rokov. Keby to bolo na mne, tak je tam tridsať rokov. Ak niekto si uplatňuje reštitučný nárok na poľnohospodárky pozemok, tak by mu mal byť vydaný poľnohospodársky pozemok. To nie je tak, že mu bude vydaný ten istý pozemok, ktorý bol zobratý, to bol náš prípad. Môj dedo mal pozemky. A teraz tam stojí časť sídliska, no tak už asi zemiaky tam nezasadíme nikdy. To je už proste iná vec. Čiže keby sme hovorili o tom istom pozemku, tak môžeme hovoriť to, čo hovoril kolega, že by sme to nemali odmietať. Ale my už nehovoríme o tom istom, hovoríme o typovo istom pozemku. To znamená, že ak si niekto uplatní reštitučný nárok na poľnohospodársky pozemok, mal by dostať poľnohospodársky pozemok a mal by ho užívať ako poľnohospodársky pozemok. S tým sa plne stotožňujem. Nie päť rokov, ale tridsať rokov by som tam ja dal. Doteraz, dobre, ale zaujalo ma to, že aj človek rozmýšľa o tom, kde máte zakopaného psa. Viete, pod čo ste ho zakopali. Sú z tých ľudí tí, ktorí sa tým živia, a tí, ktorí sa tým neživia, by sa tým chceli živiť. Kde to máte, v čom je to zakopané? Asi to bude zakopané cez to, čo naznačoval aj pán Simon, cez tie vecné bremená? Viete, ja vám poviem, ja som si to zbežne pozrel a teraz vecné bremená sú. doteraz bolo ustanovené, že môžete teda predať pozemok alebo zriadiť vecné bremeno za nejakú cenu stanovenú vyhláškou. Meníte to, že vecné bremeno už nemusí byť stanovené vyhláškou. To znamená ergo, rozhodnem sa s tým, že to zriadim, hej. A ďalej vecné bremená tam máte už iba v ďalšom ustanovení o dva paragrafy nižšie, kde definujete, že teda je možné ho zriadiť. Ergo je povedané, že nikto nedefinuje, kto a kedy a ako môže zriadiť vecné bremeno. Čiže my by sme mali sledovať, a zajtra budem interpelovať pána Jahnátka, aké vecné bremená boli zriadené doteraz a ako sa budú upravovať vecné bremená odteraz. Môj typ je, že pozemky, na ktorých sa začnú objavovať vecné bremená, budú pozemky, ktoré v najbližšej dobe budú vydávané. Proste to bude spôsob. Viete tu sa spomína ako v tom filme Krstný otec ponuka, ktorá sa neodmieta. Teraz sa chodilo s ponukami: „Dali nám reštitučný nárok, my ti niečo vyplatíme.“ A oni to už potom upratali. Tak teraz sa to stvrdilo. Je to teda o niečo zložitejšie. Už sa tam budú musieť odkryť karty tomu reštituentovi. A ten reštituent pozeral, však to je pekný pozemok. Čiže on už bude vedieť, čo nadobúda, teda, už mu povedia, dobre: „Pozri sa, vybavíme ti to na pozemkovom, dostaneš pozemok tam a tam. Nebudeš môcť s ním päť rokov nič robiť. Je to blízko dediny, blízko mesta, ale je tam zriadené vecné bremeno. Ale, pozri sa, keď nechceš, aby tam bolo zriadené vecné bremeno, my ti ponúkame zmluvu o budúcej zmluve, alebo nejakú dohodu, že keď ti ten pozemok vydajú, nám ho prevedieš, my ti ho dáme niekde inde a my si to upraceme.“ Ja si myslím, že tam ste zakopali tú mínu, lebo toho veľkého sústo sa nikto nechce vzdať. Prosím vás, tu sú ľudia v najdrahších oblekoch, aké existujú, ktorí sa venujú tomu, ako z tohto štátu ešte kde niečo urvať. Myslíte, že oni sa vzdajú toho? Nevzdajú sa toho. Otázka stojí, cez čo to chcú uchopiť. A vy mi povedzte, ste spravodajca toho, asi tomu rozumiete, ako upravuje, čo upravuje to, že tam bude zriadené vecné bremeno. Pozemkový fond sa rozhodne, že zriadi vecné bremeno na pozemky, pekné pozemky pre tretiu osobu Fera Mrkvičku na sto rokov za nič, teraz už za nič po novele tohto zákona. Je to preto, aby mal bližšie ja neviem, asi tam budú nejaké finty, k svojmu pozemku alebo cez poľovný revír ja neviem vždycky tam. Nikto to neupravuje. To znamená, že to bude umožňovať široký výklad. Čiže naozaj sám som na to zvedavý. Budem zajtra interpelovať pána Jahnátka, koľko vecných bremien Slovenský pozemkový fond vydal, dajme tomu, dáme si nejaké obdobie a odporúčam, aby sme toto sledovali. Môj tip je na to, že ten háčik bude, cez vecné bremená proste to budeme držať, aby nám to neušlo, lebo to je tak šťavnaté, ako to vidíte, 65 hektárov pri Bratislave je tam. Slovenská republika, tento biedny chudobný štát, ktorý už nič nemá, mal 65 hektárov pri Bratislave, už ich nemá. Prosím vás, ja som si to vypočítal, keby to niekto predával len za 100 eur za meter štvorcový, sú to dve miliardy korún. Čo čert nechcel, je to sused pána Fica. Ale ja viem, že náhoda je pes, nepreceňujem, nepodceňujem, len pripomínam, že sused pána Fica proste sa dostal k pozemkom v hodnote plus-mínus dve miliardy slovenských, ja ešte zvyknem v starých korunách to vypočítavať. No nech je to 65 mil. eur, v Ivanke pri Dunaji, v zásade v Bratislave. Niekde na deti padá omietka, prosím vás, niekde čúrajú do záchodov, kde čúral ešte Klement Gottwald, prosím vás, a tuná človek úplne bez hanby, bez ničoho má za dve miliardy pozemky na šupu preč. Je to normálka, ale ešte po tomto všetkom sa tu bude schopný predstaviť. Predpokladám že navrhovateľka a ešte premiér Fico ohlásia, ako vytočia a zatočia krkom všetkým podvodníkom s pôdou. Nie je to tak, lebo je to tak šťavnaté, tak silné, že nejaká mína tam je zakopaná. Ja si myslím, že je tam zakopaná cez to vecné bremeno, na čo upozornil pán Zsolt Simon. Ďakujem pekne.